**Háttéranyag a sajtó képviselői számára
Az Árnyékkormány tizenkettedik ülésének előterjesztéseiről és tájékoztatóiról**

**Előterjesztések**

**A szaldós elszámolás kivezetéséről és Magyarország villamosenergia árazási lehetőségeiről**

Az Orbán-kormány – nyilván a Gazprom és Vlagyimir Putyin érdekeit szem előtt tartva – évek óta ott nehezíti a megújuló energiák terjedését, ahol csak tudja. A szélerőművek telepítését 2016-ban teljes mértékben ellehetetlenítették, a naperőművekre pedig 2015-ben termékdíjat szabtak ki, megnehezítették az engedélyeztetését, 27%-on tartották az áfáját és kifejezetten betiltották a kis teljesítményű, erkélyre vagy teraszra helyezhető napelemes rendszerek alkalmazását.

Most az éves szaldó eltörlésével és a havi szaldó bevezetésével egyes számítások szerint a kormányzat akár a százszorosára is emelheti a napelemesek rezsiköltségeit, arról nem is beszélve, hogy ezek a sokmilliós családi beruházások így valójában soha nem fognak megtérülni.

1. Az Árnyékkormány elfogadhatatlannak, jogszerűtlennek, erkölcstelennek, és a közérdekkel ellentétesnek tartja azt a módot, ahogyan a kormány a napelemek engedélyezési és működési feltételeit az elmúlt egy évben szabályozta, és szabályozni kívánja.
2. Az Árnyékkormány felhívja a figyelmet arra, hogy a kormány állítása, mely szerint a tervezett újabb megszorítás az Európai Unióval szemben fennálló jogharmonizációs kötelezettségből adódik, cinikus hazugság. Az EU semmilyen módon nem írja elő azt, hogy a 2023 végéig létesülő kiserőművek számára az éves szaldó elszámolás megváltozzon.
3. Az Árnyékkormány felszólítja a Kormányt, hogy az új rendszerről a szakmai szervezetekkel és az érintettekkel részletesen egyeztessen, és az így kialakuló szabályozásról a lakosságot a lehető leghamarabb tájékoztassa.
4. Az Árnyékkormány követeli, hogy a napelemes rendszerek tekintetében a kormány új adókat és indokolatlan költségelemeket ne vezessen be, egyúttal pedig vizsgálja felül, és csökkentse a valós költségek szintjére a rendszerhasználati díjak jelenlegi mértékét a teljes lakosság tekintetében.
5. Az Árnyékkormány elvárja, hogy a kormány mindent tegyen meg az energiatakarékosságot és a megújuló energiatermelést szolgáló lakossági beruházások támogatására.
6. Az Árnyékkormány álláspontja szerint bejelentett megszorítás helyett az alábbi intézkedéseket kell hozni, ezt tenné az Árnyékkormány:
	* 1. A napelemek termékdíját el kell törölni.
		2. Az Európai Uniós szabályozással összhangban a napelemekre 0 százalékos áfát kell alkalmazni.
		3. Fel kell gyorsítani a napelemek telepítésének engedélyezését, csökkenteni kell a bürokratikus terheket egyablakos ügyintézés keretein belül.
		4. Átfogó lakásfelújítási programba kell kezdeni, melynek célja az épületek energiahatékonyságának növelése. Ennek a programnak a napelemek kiépítését is tartalmaznia kell.
		5. Engedélyezni kell a kis teljesítményű, erkélyre vagy teraszra helyezhető napelemes rendszereket.
		6. Átfogó energiatározó programot kell készíteni, hogy Magyarország képes legyen a többlet-energiatermelés tárolása.
		7. Végül, de nem utolsó sorban nagyobb teret kell adni az energiaközösségek kialakításának. A Magyar Fejlesztési Bank biztosítson lakásfelújítási és megújuló energia telepítési támogatást/nulla kamatozású hitelt energiaközösségek, társasházak, lakótelepi lakóközösségek számára.

**A Magyarországra Európán kívülről érkező vendégmunkások és a magyar dolgozói kivándorlás helyzetéről**

Nagyot fordult a világ és az Orbán-rendszer azóta, hogy azzal plakátolta tele az országot, hogy „*Ha Magyarországra jössz, nem veheted el a magyarok munkáját!”.* 2023 Magyarországán ugyanis lassan nem telik el úgy hét, hogy ne hallanánk, éppen hány tízezer kínai, vietnámi, indiai, mongol és Fülöp-szigeteki vendégmunkás kezdett el dolgozni valamelyik állami támogatással létrejött hazai összeszerelő-üzemben vagy akkugyárban. Ahelyett, hogy az Orbán-kormány azzal foglalkozott volna, hogy az orbáni infláció felemészti a fizetéseket és a reálbércsökkenés miatt egyre kevesebben akarnak itthon dolgozni és inkább külföldre mennek, a kormány a magyarok helyett inkább a zömében távol-keleti vendégmunkásokra kezdte el alapozni a magyar gazdasági teljesítményt.

A helyzetet csak súlyosbítja, hogy a kormány a jogalkotásban is vörös szőnyeget terített az EU-n kívüli vendégmunkások elé a vendégmunkás törvénnyel, hiszen ez még több EU-n kívüli vendégmunkás foglalkoztatását teszi lehetővé. Az Árnyékkormány szerint a magyar gazdaságot a magyar munkaerőre kell alapozni, az alacsony bérekre pedig a béremelés a megoldás, nem az EU-n kívüli vendégmunkások. Az alábbiakban az Árnyékkormány mai előterjesztését ismertetem Önökkel:

1. Az Árnyékkormány elhibázottnak tartja azt a kormányzati gazdaságpolitikát, amelyik kormányzati támogatással alacsony hozzáadott értékű, képzetlen munkaerőt igénylő, környezetszennyező beruházásokat hoz az országba, majd vendégmunkásokkal kívánja biztosítani az ezek működtetéséhez szükséges munkaerőt.
2. Az Árnyékkormány szerint európai bérekre van szükség Magyarországon, hogy a magyar munkavállalóknak megérje otthon maradni, vagy akár hazajönni. Ennek érdekében olyan támogatáspolitikára van szükség, amely a magas hozzáadott értékű, szaktudást igénylő munkahelyek létrehozását támogatja elsősorban.
3. Állami és uniós támogatás csak olyan beruházásokhoz szabad nyújtani, amelyek legalább 90%-ban a magyar (uniós) munkavállalók számára teremtenek munkahelyet, és megfelelő bérszintet garantálnak.
4. Biztosítani kell az aktív foglalkoztatáspolitikai eszközeivel (képzés, tanácsadás, célzott elhelyezkedési, lakhatási és utazási támogatások), hogy minél több magyar munkavállaló tudjon munkát vállalni az elsődleges munkaerőpiacon.
5. Elfogadhatatlannak tartjuk a vendégmunkás törvényt, mivel ez csak a foglalkoztatók szűk köre és a fideszes közvetítőcégek érdekét szolgálja, de ellentétes a magyar munkavállalók és a magyar gazdaság érdekeivel. A külföldi munkavállalókra vonatkozó új szabályozást a szakszervezetekkel és magyar kis és középvállalatok képviselőivel kell egyeztetve kell benyújtani.
6. A munkahelyeken szigorú munkavédelmi szabályokat kell alkalmazni mind a hazai munkavállalók, mint a vendégmunkások esetében. Ezen felül a munkaadóknak biztosítani kell a vendégmunkások egészségügyi ellátását, szűrését és a megfelelő életkörülményeit.
7. Az Árnyékkormány álláspontja szerint nagyobb számban vendégmunkások elhelyezésére csak akkor kerülhet sor egy településen, ha erről a lakosságot tájékoztatták, és a helyi közösség ezzel egyetért.
8. Az Árnyékkormány álláspontja szerint ki kell vizsgálni, hogy milyen visszaélések történtek a vendégmunkásokat közvetítő cégek kiválasztásánál, ezeket a cégeket el kell számoltatni a valódi tulajdonosokat és haszonélvezőket fel kell deríteni.

Az Árnyékkormány felkéri a Demokratikus Koalíció Parlamenti frakcióját, hogy a vonatkozó törvény- és határozati javaslatokat nyújtsa be a parlament elé.

**A fenti előterjesztéseken túl az Árnyékkormány hétfői ülésén az alábbi tájékoztatók hangzottak el**

**Tájékoztatók:**

* a vasúti szárnyvonalak bezárásáról
* Magyarország RePowerEU tervének értékeléséről
* A főbb gazdasági folyamatokról
* A közteherviselésben leginkább érintett társadalmi rétegekről
* Az Európai Unió politikai menetrendjéről Spanyolország soros elnöksége idején
* Az orosz-ukrán háború állásáról és a NATO-bővítés aktuális fejleményeiről
* A betakarítás eredményeiről